ครม. เห็นชอบ กรอบวงเงิน 9,000 ล้านบาท ภายใต้โครงการเที่ยวด้วยกัน
นางสาวไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า เพื่อสนับสนุนภาคการท่องเที่ยวให้ประชาชน เกิดการใช้จ่ายเพื่อการท่องเที่ยวช่วยเหลือและเยียวยาผู้ประกอบการภายในประเทศที่ได้รับผลกระทบจากการแพร่ระบาดของโรคโควิด-19 และมาตรการป้องกันการแพร่ระบาดของโรคโควิด-19 ของรัฐบาล ในวันนี้ (24 ม.ค.) ที่ประชุมคณะรัฐมนตรี จึงมีมติอนุมัติโครงการเราเที่ยวด้วยกัน กรอบวงเงิน 9,000 ล้านบาท โดยใช้จ่ายเงินกู้ตามพระราชกำหนดให้อำนาจกระทรวงการคลังกู้เงินเพื่อแก้ไขปัญหาเศรษฐกิจและสังคม จากการระบาดของโรคติดเชื้อไวรัสโคโรนา 2019 เพิ่มเติม พ.ศ.2564 โดยให้มีระยะเวลาดำเนินโครงการจากเดิมตั้งแต่เดือนกุมภาพันธ์ถึงเดือนมิถุนายน 2565  เป็นตั้งแต่เดือนกุมภาพันธ์ถึงเดือนกรกฎาคม 2565 โดยภาครัฐยังสนับสนุนค่าโรงแรมที่พัก คนละไม่เกิน 10 ห้อง ร้อยละ 40 ไม่เกิน 3,000 บาทต่อห้องต่อคืน จำนวน 2 ล้านสิทธิ แต่ปรับลดสิทธิสำหรับบัตรค่าโดยสารเครื่องบินลงเหลือ 600,000 สิทธิ เนื่องจากการดำเนินโครงการในระยะที่ผ่านมาในส่วนของบัตรโดยสาร ปรากฏว่า ผู้ร่วมโครงการไม่ได้มีการใช้สิทธิเต็มสิทธิที่ให้อยู่แล้ว นอกจากนี้ ที่ประชุมยังได้มอบหมายให้ การท่องเที่ยวแห่งประเทศไทย  หรือ ททท.  พิจารณากำหนด มาตรการเพิ่มเติมในการกำกับและติดตาม การดำเนินโครงการ เพื่อป้องกันการแสวงหาประโยชน์จากการดำเนินโครงการโดยมิชอบ ทั้งในส่วนของผู้ประกอบการและนักท่องเที่ยวอย่างเคร่งครัดนางสาวไตรศุลี ไตรสรณกุล กล่าวด้วยว่า ที่ประชุมคณะรัฐมนตรี เห็นชอบให้ ททท.  เปลี่ยนแปลงรายละเอียดที่เป็นสาระสำคัญของโครงการทัวร์เที่ยวไทย โดยปรับลดจำนวนสิทธิโครงการจากเดิม 1 ล้านสิทธิ เป็น 200,000 สิทธิ ลดกรอบวงเงินดำเนินโครงการลงจาก 5,000 ล้านบาท เป็น 1,000 ล้านบาท และเนื่องจากสถานการณ์การแพร่ระบาดของโรคโควิด-19 ที่ยังไม่เอื้ออำนวยให้มีการเดินทางเป็นหมู่คณะ จึงได้ขยายระยะเวลาดำเนินโครงการ จากเดิมที่สิ้นสุดเดือนกุมภาพันธ์นี้เป็นสิ้นสุดเดือนพฤษภาคม 2565 พร้อมกับมอบหมายให้ ททท. กำหนดแนวทางในการบริหารจัดการเพื่อควบคุมและป้องกันการแพร่ระบาดที่อาจเกิดขึ้นจากการเดินทางท่องเที่ยวภายใต้โครงการฯ โดยเคร่งครัด